पार्टी में पिछड़े वर्ग की उपेक्षा पर बैठक में गरमाया मुद्दा
पॉलिटिकल रिपोर्टर |ग्वालियर
भारतीय जनता पार्टी में चल रही अंदरूनी कलह पिछड़ा वर्ग प्रकोष्ठ की संभागीय बैठक में उभरकर सामने आई। शनिवार को संभागीय कार्यालय में हुई इस बैठक में प्रकोष्ठ के प्रदेशाध्यक्ष भगत सिंह कुशवाह के सामने पिछड़े वर्ग के स्थानीय नेताओं ने अपने मन की बात रखी। ग्वालियर विकास प्राधिकरण के पूर्व उपाध्यक्ष जितेंद्र सिंह गुर्जर ने जिसकी जितनी आबादी, उसको सत्ता-संगठन में उतने नेतृत्व की मांग उठाई। उन्होंने कहा कि टिकट दावेदारी की बात आती है तो नेतृत्व कहता है हम सब विचार के लिए काम कर रहे हैं जाति के लिए नहीं। तो फिर जातिगत आधार पर पार्टी में प्रकोष्ठ क्यों बना दिए गए हैं? वहीं एमआईसी मेंबर गंगाराम बघेल ने कहा कि पार्टी को इस पर विचार करना चाहिए कि समाज के इस बड़े वर्ग की उपेक्षा क्यों हो रही है। नेताओं के इन सवालों पर प्रदेशाध्यक्ष श्री कुशवाह भी ज्यादा कुछ नहीं बोले और दूसरे नेताओं ने भी उपेक्षा की बात पर स्वीकृति दी।
बैठक में प्रकोष्ठ के प्रदेशाध्यक्ष भगत सिंह कुशवाह ने कहा कि हमारे मुख्यमंत्री शिवराज सिंह चौैहान तथा देश के प्रधानमंत्री नरेंद्र मोदी भी पिछड़ा वर्ग से आते हैं। इसलिए हम सब पिछड़ा वर्ग कार्यकर्ताओं की जिम्मेदारी बनती है कि हम सब मिलकर सभी वर्गों को साथ लेकर आज से ही अपने अपने क्षेत्र में जाकर पार्टी व सरकार की नीतियों को जन जन तक पहुंचाएं। विधायक नारायण सिंह कुशवाह के अलावा बीज विकास निगम के पूर्व अध्यक्ष महेंद्र सिंह यादव ने कहा कि मप्र की जनकल्याणकारी योजनाओं का लाभ हम सब पिछड़े वर्ग के लोगों को दिलवाएं। सरकार की योजनाओं की जानकारी घर घर तक पहुंचाएं। श्री यादव ने कहा कि इसके लिए हम सब अपने अपने क्षेत्र में जाकर लोगों से मिलें और पात्र लोगों तक योजनाओं का लाभ पहुंचाएं। बैठक को पूर्व महापौर समीक्षा गुप्ता, कोकसिंह नरवरिया, नरेश गुप्ता, गंगाराम बघेल, जितेंद्र गुर्जर, प्रीतम लोधी, देवेंद्र नरवरिया, मेघ सिंह गुर्जर ने भी संबोधित किया। बैठक में एमआईसी मेंबर नीलिमा शिंदे, दामोदर राठौर आदि उपस्थित थे।
इनका कहना है
मैंने बैठक में कहा था कि सत्ता व संगठन में पिछड़े वर्ग के लोगों की उपेक्षा हो रही है। चुनाव में टिकट के वक्त भी सिर्फ विचारधारा की बात कही जाती है। तो फिर पार्टी में जातिगत प्रकोष्ठ क्यों बने हैं। जितेंद्र गुर्जर, भाजपा नेता
भाजपा पिछड़ा वर्ग प्रकोष्ठ की संभागीय बैठक में मौजूद अतिथिगण।
hin_Deva kas_Deva hin_Deva hin_Deva hin_Deva hin_Deva hin_Deva